รัฐบาลไทย-ข่าวทำเนียบรัฐบาล-ปลัด มท. เปิดเผยแนวทางปฏิบัติการจัดเก็บภาษีที่ดินและสิ่งปลูกสร้างกรณีถมที่ดินแล้วแต่ยังไม่ก่อสร้างสิ่งปลูกสร้างตามที่ขออนุญาต "ไม่เป็นเหตุให้ลดหย่อนภาษี" และกรณีที่ดินน้ำท่วมขังฯ
วันเสาร์ที่ 23 ธันวาคม 2566
23/12/2566
ปลัด มท. เปิดเผยแนวทางปฏิบัติการจัดเก็บภาษีที่ดินและสิ่งปลูกสร้างกรณีถมที่ดินแล้วแต่ยังไม่ก่อสร้างสิ่งปลูกสร้างตามที่ขออนุญาต "ไม่เป็นเหตุให้ลดหย่อนภาษี" และกรณีที่ดินน้ําท่วมขังฯ
ปลัด มท. เปิดเผยแนวทางปฏิบัติการจัดเก็บภาษีที่ดินและสิ่งปลูกสร้างกรณีถมที่ดินแล้วแต่ยังไม่ก่อสร้างสิ่งปลูกสร้างตามที่ขออนุญาต "ไม่เป็นเหตุให้ลดหย่อนภาษี" และกรณีที่ดินน้ําท่วมขังไม่สามารถทําการเกษตรได้หลายปีเป็นอํานาจผู้บริหารท้องถิ่น
ปลัด มท. เปิดเผยแนวทางปฏิบัติการจัดเก็บภาษีที่ดินและสิ่งปลูกสร้างกรณีถมที่ดินแล้วแต่ยังไม่ก่อสร้างสิ่งปลูกสร้างตามที่ขออนุญาต "ไม่เป็นเหตุให้ลดหย่อนภาษี" และกรณีที่ดินน้ําท่วมขังไม่สามารถทําการเกษตรได้หลายปีเป็นอํานาจผู้บริหารท้องถิ่นออกคําสั่งลดหรือยกเว้นภาษีได้ ทั้งนี้ตามที่กฎหมายและระเบียบกําหนด
วันนี้ (23 ธ.ค. 66) นายสุทธิพงษ์ จุลเจริญ ปลัดกระทรวงมหาดไทย เปิดเผยถึงการหารือแนวทางปฏิบัติเกี่ยวกับการจัดเก็บภาษีที่ดินและสิ่งปลูกสร้าง ซึ่งคณะกรรมการภาษีที่ดินและสิ่งปลูกสร้างประจําจังหวัดร้อยเอ็ด ได้มีหนังสือหารือมายังกระทรวงมหาดไทย จํานวน 2 กรณี ได้แก่ 1. กรณีที่ดินที่ได้มีการถมดินไว้เพื่อก่อสร้างที่พักอาศัย แต่ปัจจุบันยังไม่ได้ดําเนินการก่อสร้าง ตามระเบียบกระทรวงมหาดไทย ว่าด้วยการดําเนินการเกี่ยวกับที่ดินที่ถูกทอดทิ้งไม่ทําประโยชน์หรือปล่อยให้เป็นที่รกร้างว่างเปล่าให้ตกเป็นของรัฐ พ.ศ. 2522 จะสามารถนํามาใช้กับการประเมินภาษีที่ดินและสิ่งปลูกสร้างตามพระราชบัญญัติภาษีที่ดินและสิ่งปลูกสร้าง พ.ศ. 2562 ได้หรือไม่ และที่ดินดังกล่าวจะถือว่าเป็นที่ดินที่อยู่ระหว่างการเตรียมการเพื่อทําประโยชน์ตามกฎกระทรวง กําหนดที่ดินหรือสิ่งปลูกสร้างที่ทิ้งไว้ว่างเปล่าหรือไม่ได้ทําประโยชน์ตามควรแก่สภาพ พ.ศ. 2562 หรือไม่ และ 2. กรณีการของดเรียกเก็บหรือขอลดหย่อนภาษีที่ดินและสิ่งปลูกสร้างสําหรับที่ดินที่มีน้ําท่วมขัง ไม่สามารถใช้ประโยชน์ในการประกอบเกษตรกรรมได้เป็นระยะเวลานานหลายปี
นายสุทธิพงษ์ จุลเจริญ ปลัดกระทรวงมหาดไทย กล่าวว่า กระทรวงมหาดไทยได้รับทราบการหารือใน 2 กรณีดังกล่าว พร้อมทั้งได้พิจารณาข้อหารือ และมีหนังสือแจ้งแนวทางไปยังผู้ว่าราชการจังหวัดทุกจังหวัดเพื่อแจ้งให้องค์กรปกครองส่วนท้องถิ่นทราบและถือเป็นแนวทางปฏิบัติ เมื่อวันที่ 20 ธันวาคม 2566 โดยในกรณีที่ 1. นั้น ขอเรียนว่า พระราชบัญญัติภาษีที่ดินและสิ่งปลูกสร้าง พ.ศ. 2562 ถูกตราขึ้นโดยมีเจตนารมณ์เพื่อจัดเก็บภาษีที่ดินและสิ่งปลูกสร้างจากเจ้าของที่ดินหรือผู้ครอบครองหรือใช้ประโยชน์ในที่ดินและสิ่งปลูกสร้าง และไม่ได้มีผลทําให้ไปยกเลิกระเบียบกระทรวงมหาดไทย ว่าด้วยการดําเนินการเกี่ยวกับที่ดินที่ถูกทอดทิ้งไม่ทําประโยชน์หรือปล่อยให้เป็นที่รกร้างว่างเปล่าให้ตกเป็นของรัฐ พ.ศ. 2522 เพราะระเบียบดังกล่าวไม่ได้กล่าวถึงภาษีหรือได้รับการยกเว้นภาษีตามพระราชบัญญัติภาษีที่ดินและสิ่งปลูกสร้าง พ.ศ. 2562 ดังนั้น จึงไม่สามารถนําระเบียบดังกล่าวมาใช้ประกอบการพิจารณาในการประเมินการเรียกเก็บภาษีที่ดินและสิ่งปลูกสร้างตามพระราชบัญญัติภาษีที่ดินและสิ่งปลูกสร้าง พ.ศ. 2562 ได้ เพราะมีหลักการที่แตกต่างกัน เป็นการใช้อํานาจหน้าที่ตามบทบัญญัติของกฎหมายคนละฉบับ นอกจากนี้ กรณีตามข้อเท็จจริงข้างต้น ที่ดินดังกล่าวได้มีการถมดินเพื่อจะก่อสร้างที่พักอาศัยแล้ว แต่ยังไม่มีการดําเนินการก่อสร้างหรือทําประโยชน์อื่นใดตลอดปีที่ผ่านมา เพราะเจ้าของที่ดินไม่ได้ก่อสร้างบ้านตามที่ได้รับอนุญาตเนื่องจากสถานกาณ์การแพร่ระบาดของโรคติดเชื้อไวรัสโคโรนา 2019 จึงได้ชะลอการก่อสร้างไว้ และได้มีหนังสือขอต่อใบอนุญาตก่อสร้างอาคารแล้ว
"ดังนั้น ที่ดินดังกล่าวจึงไม่ถือว่าเป็นที่ดินที่ทิ้งไว้ว่างเปล่าหรือไม่ได้ทําประโยชน์ตามควรแก่สภาพ ตามข้อ 3 (1) ของกฎกระทรวง กําหนดที่ดินหรือสิ่งปลูกสร้างที่ทิ้งไว้ว่างเปล่าหรือไม่ได้ทําประโยชน์ตามควรแก่สภาพ พ.ศ. 2562 เนื่องจากเจ้าของที่ดินได้มีการเข้าทําประโยชน์ในที่ดินแล้ว และไม่ถือว่าเป็นการใช้ประโยชน์เป็นที่อยู่อาศัย ตามประกาศกระทรวงการคลังและกระทรวงมหาดไทย เรื่อง หลักเกณฑ์การใช้ประโยชน์เป็นที่อยู่อาศัย ลงวันที่ 30 มกราคม พ.ศ. 2563 เนื่องจากเจ้าของที่ดินยังไม่ได้ก่อสร้างบ้านตามที่ได้รับอนุญาต" นายสุทธิพงษ์ฯ กล่าว
นายสุทธิพงษ์ จุลเจริญ ปลัดกระทรวงมหาดไทย กล่าวเพิ่มเติมว่า สําหรับในกรณีที่ 2. กรณีการของดเรียกเก็บหรือขอลดหย่อนภาษีที่ดินและสิ่งปลูกสร้างสําหรับที่ดินที่มีน้ําท่วมขัง ไม่สามารถใช้ประโยชน์ในการประกอบเกษตรกรรมได้เป็นระยะเวลานานหลายปีนั้น หากผู้บริหารท้องถิ่นได้ตรวจสอบข้อเท็จจริงและพิจารณาแล้วเห็นว่า มีเหตุอันควรลดหรือยกเว้นภาษีให้กับผู้ยื่นคําขอ ก็สามารถใช้อํานาจตามพระราชบัญญัติภาษีที่ดินและสิ่งปลูกสร้าง พ.ศ. 2562 ประกอบข้อ 27 ของระเบียบกระทรวงมหาดไทยว่าด้วยการดําเนินการตามพระราชบัญญัติภาษีที่ดินและสิ่งปลูกสร้าง พ.ศ. 2562 ที่ระบุว่า ในกรณีที่มีเหตุอันทําให้ที่ดินหรือสิ่งปลูกสร้างได้รับความเสียหาย หรือถูกรื้อถอน หรือทําลาย หรือชํารุดเสียหายจนเป็นเหตุให้ต้องทําการซ่อมแซมในส่วนสําคัญ ให้ผู้เสียภาษีมีสิทธิยื่นคําขอลดหรือยกเว้นภาษีที่จะต้องเสียต่อผู้บริหารท้องถิ่น โดยหากปรากฏข้อเท็จจริงที่เชื่อได้ว่ามีเหตุอันสมควรลดหรือยกเว้นภาษี ให้ผู้บริหารท้องถิ่นโดยความเห็นชอบของคณะกรรมการภาษีที่ดินและสิ่งปลูกสร้างประจําจังหวัดมีอํานาจออกคําสั่งลดหรือยกเว้นภาษีได้ โดยคํานึงถึงสัดส่วนความเสียหายที่เกิดขึ้นและระยะเวลาที่ไม่ได้รับประโยชน์จากที่ดินหรือสิ่งปลูกสร้างนั้น
นายสุทธิพงษ์ จุลเจริญ ปลัดกระทรวงมหาดไทย กล่าวอีกว่า กระทรวงมหาดไทยได้รับข้อหารือเกี่ยวกับแนวทางปฏิบัติการจัดเก็บภาษีที่ดินและสิ่งปลูกสร้างจากคณะกรรมการภาษีที่ดินและสิ่งปลูกสร้างประจําจังหวัด ซึ่งในหลายกรณีนั้นเป็นกรณีที่อาจเกิดขึ้นได้ในทุกพื้นที่ ทั้งนี้ กระทรวงมหาดไทยโดยกรมส่งเสริมการปกครองท้องถิ่นจะได้นําข้อหารือต่าง ๆ มาพิจารณาและกําหนดแนวปฏิบัติที่ชัดเจนและครอบคลุมกับบริบทที่เกิดขึ้นในแต่ละพื้นที่ให้มากยิ่งขึ้น เพื่อประสิทธิภาพในการให้บริการแก่พี่น้องประชาชน ดังปณิธาน “บําบัดทุกข์ บํารุงสุข” มุ่งบรรเทาความเดือดร้อน และยกระดับคุณภาพชีวิตประชาชนให้มีความสุขอย่างยั่งยืน
หากพี่น้องประชาชนมีเรื่องเดือดร้อนใจ หรือทุกข์ใจ ต้องการขอคําปรึกษา หรือต้องการจะร้องเรียนปัญหาต่าง ๆ สามารถเเจ้งข้อมูล ร้องเรียน หรือขอคําปรึกษาได้ที่ สายด่วนศูนย์ดํารงธรรม กระทรวงมหาดไทย โทร. 1567 ตลอด 24 ชั่วโมง หรือหากมีข้อสงสัยด้านภาษีที่ดินและสิ่งปลูกสร้าง สามารถโทรศัพท์สอบถามข้อมูลผ่านทาง "สายด่วนภาษีที่ดิน" หมายเลข 0-2026-5800 จํานวน 10 คู่สาย